CELEX: 32017D0198
Language: hr
Date: 2017-02-02 00:00:00
Title: Provedbena odluka Komisije (EU) 2017/198 оd 2. veljače 2017. o mjerama za sprečavanje unošenja u Uniju organizma Pseudomonas syringae pv. actinidiae Takikawa, Serizawa, Ichikawa, Tsuyumu &amp; Goto i njegova širenja unutar Unije (priopćeno pod brojem dokumenta C(2017) 460)

4.2.2017   
            
            
               HR
            
            
               Službeni list Europske unije
            
            
               L 31/29
            
         PROVEDBENA ODLUKA KOMISIJE (EU) 2017/198
   оd 2. veljače 2017.
   o mjerama za sprečavanje unošenja u Uniju organizma Pseudomonas syringae pv. actinidiae Takikawa, Serizawa, Ichikawa, Tsuyumu & Goto i njegova širenja unutar Unije
   
      
         (priopćeno pod brojem dokumenta C(2017) 460)
      
   
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (1), a posebno njezin članak 16. stavak 3. treću rečenicu,
   budući da:
   
               (1)
            
            
               Provedbenom odlukom Komisije 2012/756/EU (2) utvrđene su mjere za sprečavanje unošenja u Uniju organizma „Pseudomonas syringae pv. actinidiae Takikawa, Serizawa, Ichikawa, Tsuyumu & Goto” i njegova širenja unutar Unije, dalje u tekstu „određeni organizam”, koji je uzročnik raka kivija. Ta je Provedbena odluka istekla 31. ožujka 2016.
            
         
               (2)
            
            
               Nekoliko država članica zatražilo je da se mjere Provedbene odluke 2012/756/EU nastave primjenjivati zbog fitosanitarnog rizika povezanog s određenim organizmom. Stoga je potrebno donijeti mjere, koje su jednake mjerama utvrđenima tom Provedbenom odlukom, o unošenju u Uniju bilja za sadnju roda Actinidia Lindl. (dalje u tekstu „određeno bilje”) iz trećih zemalja i njihovom premještanju unutar Unije.
            
         
               (3)
            
            
               Nadalje, iskustvo stečeno tijekom primjene Provedbene odluke 2012/756/EU pokazalo je da su uništavanje sveg određenog bilja ili njegovo pojedinačno ispitivanje isto tako prikladne mjere za sprečavanje širenja određenog organizma u određenim područjima, koje su jednakovrijedne alternative vizualnim inspekcijskim pregledima, te da se tim mjerama omogućuje jednako učinkovit odgovor u slučaju izbijanja određenog organizma, stoga bi te mjere trebalo odobriti i za određeno bilje podrijetlom iz Unije ili trećih zemalja. Osim toga, to je iskustvo pokazalo i da je područje širine od 100 m, umjesto 500 m, oko nezaraženog mjesta ili nezaraženog terena proizvodnje, sa stupnjem izolacije i zaštite od vanjskog okoliša kojom se učinkovito isključuje određeni organizam, dovoljno kako bi se postigli ciljevi ove Odluke.
            
         
               (4)
            
            
               Države članice trebale bi po potrebi prilagoditi svoje zakonodavstvo kako bi se uskladile s ovom Odlukom.
            
         
               (5)
            
            
               Ova bi se Odluka trebala primjenjivati do 31. ožujka 2020. kako bi se osiguralo vrijeme potrebno za praćenje razvoja stanja.
            
         
               (6)
            
            
               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU ODLUKU:
   Članak 1.
   Zabrana štetnog organizma Pseudomonas syringae pv. actinidiae Takikawa, Serizawa, Ichikawa, Tsuyumu & Goto
   
      Pseudomonas syringae pv. actinidiae Takikawa, Serizawa, Ichikawa, Tsuyumu & Goto (dalje u tekstu „određeni organizam”) ne smije se unositi u Uniju niti širiti unutar Unije.
   Članak 2.
   Unošenje bilja roda Actinidia Lindl. u Uniju
   Živi pelud i bilje namijenjeno sadnji, osim sjemenki, roda Actinidia Lindl. (dalje u tekstu „određeno bilje”), podrijetlom iz trećih zemalja mogu se unositi u Uniju samo ako ispunjavaju posebne zahtjeve za unošenje utvrđene u Prilogu I.
   Članak 3.
   Premještanje određenog bilja unutar Unije
   Određeno bilje može se premještati unutar Unije samo ako ispunjava zahtjeve utvrđene u Prilogu II.
   Članak 4.
   Istraživanja i obavješćivanje o određenom organizmu
   1.   Države članice provode službene godišnje preglede u cilju utvrđivanja prisutnosti određenog organizma na određenom bilju.
   Države članice obavještavaju Komisiju i ostale države članice o rezultatima tih pregleda do 31. siječnja godine koja slijedi nakon godine pregleda.
   2.   Ako specijalizirani subjekt sumnja ili ustanovi da je određeni organizam prisutan u bilju, biljnim proizvodima ili drugim predmetima koji su pod kontrolom tog subjekta i to na području na kojem prisutnost tog organizma nije prethodno utvrđena, on o tome odmah obavještava nadležno službeno tijelo kako bi ono poduzelo potrebne mjere. Prema potrebi, specijalizirani subjekt odmah poduzima i mjere opreza radi sprečavanja udomaćivanja i širenja određenog organizma.
   Članak 5.
   Usklađenost
   Države članice bez odlaganja obavješćuju Komisiju o mjerama koje su poduzele kako bi se uskladile s ovom Odlukom.
   Članak 6.
   Primjena
   Ova se Odluka primjenjuje do 31. ožujka 2020.
   Članak 7.
   Adresati
   Ova je Odluka upućena državama članicama.
   
      Sastavljeno u Bruxellesu 2. veljače 2017.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 169, 10.7.2000., str. 1.
   
   
      (2)  Provedbena odluka Komisije 2012/756/EU od 5. prosinca 2012. o mjerama za sprečavanje unošenja u Uniju Pseudomonas syringae pv. actinidiae Takikawa, Serizawa, Ichikawa, Tsuyumu & Goto i njegova širenja unutar Unije (SL L 335, 7.12.2012., str. 49.).
   
      PRILOG I.
      
         Posebni zahtjevi za unošenje u Uniju, kako je navedeno u članku 2.
      
      ODJELJAK I.
      
         Fitosanitarna potvrda
      
      
                  1.
               
               
                  Određeno bilje podrijetlom iz trećih zemalja prati fitosanitarna potvrda, kako je navedeno u članku 13. stavku 1. podtočki ii. prvom podstavku Direktive 2000/29/EZ (dalje u tekstu: „potvrda”), u čijoj su rubrici „Dodatna izjava” uključene informacije iz točaka 2. i 3.
               
            
                  2.
               
               
                  Potvrda uključuje informaciju da je ispunjena jedna od sljedećih točaka:
                  
                              (a)
                           
                           
                              određeno bilje cijeli je svoj životni ciklus raslo u zemlji u kojoj nije poznato da se određeni organizam pojavljuje;
                           
                        
                              (b)
                           
                           
                              određeno bilje cijeli je svoj životni ciklus raslo u nezaraženom području, koje je u pogledu određenog organizma utvrdila nacionalna organizacija za zaštitu bilja (dalje u tekstu: „organizacija”) zemlje podrijetla u skladu s Međunarodnom normom za fitosanitarne mjere FAO-a (dalje u tekstu „ISPM”) br. 4 (1);
                           
                        
                              (c)
                           
                           
                              određeno bilje proizvedeno je na nezaraženom mjestu ili nezaraženom terenu proizvodnje, koje je u pogledu određenog organizma utvrdila organizacija u skladu s FAO ISPM br. 10 (2). Određeno bilje uzgojeno je u strukturi sa stupnjem izolacije i zaštite od vanjskog okoliša kojom se učinkovito isključuje određeni organizam. Na tom je mjestu ili terenu određeno bilje bilo službeno inspekcijski pregledano dvaput u najprikladnije vrijeme za otkrivanje simptoma zaraze tijekom posljednjeg potpunog vegetacijskog ciklusa prije izvoza i utvrđeno je da nije zaraženo određenim organizmom.
                              To je mjesto ili teren proizvodnje okruženo područjem s polumjerom od najmanje 100 m za koji je ispunjen jedan od sljedećih uvjeta:
                              
                                          i.
                                       
                                       
                                          službeni inspekcijski pregledi provedeni su dvaput u najprikladnije vrijeme za otkrivanje simptoma zaraze tijekom posljednjeg potpunog vegetacijskog ciklusa prije izvoza i sve određeno bilje koje je pokazivalo simptome zaraze otkriveno tijekom tih inspekcijskih pregleda odmah je uništeno;
                                       
                                    
                                          ii.
                                       
                                       
                                          sve određeno bilje odmah je uništeno;
                                       
                                    
                                          iii.
                                       
                                       
                                          svaki primjerak određenog bilja redovito je ispitan u najprikladnije vrijeme i utvrđeno je da nije zaraženo određenim organizmom;
                                       
                                    
                        
                              (d)
                           
                           
                              određeno bilje proizvedeno je na nezaraženom mjestu proizvodnje, koje je u pogledu određenog organizma utvrdila nacionalna organizacija za zaštitu bilja u skladu s FAO ISPM br. 10. Na tom je mjestu određeno bilje bilo službeno inspekcijski pregledano, uzorkovano i ispitano dvaput u najprikladnije vrijeme tijekom posljednjeg potpunog vegetacijskog ciklusa prije izvoza i utvrđeno je da nije zaraženo određenim organizmom.
                              To je mjesto proizvodnje okruženo područjem s polumjerom od 4 500 m za koje je ispunjen jedan od sljedećih uvjeta:
                              
                                          i.
                                       
                                       
                                          službeni inspekcijski pregledi, uzorkovanje i ispitivanje provedeni su u tom cijelom području dvaput u najprikladnije vrijeme tijekom posljednjeg potpunog vegetacijskog ciklusa prije izvoza. Određeni organizam nije otkriven tijekom službenih inspekcijskih pregleda, uzorkovanja i ispitivanja;
                                       
                                    
                                          ii.
                                       
                                       
                                          sve određeno bilje u polumjeru od 500 m oko tog mjesta proizvodnje odmah je uništeno;
                                       
                                    
                                          iii.
                                       
                                       
                                          svaki primjerak određenog bilja u polumjeru od 500 m oko tog mjesta proizvodnje redovito je ispitan u najprikladnije vrijeme i utvrđeno je da nije zaraženo određenim organizmom.
                                       
                                    U slučaju točaka ii. i iii. sve određeno bilje unutar tog područja na udaljenosti između 500 m i 4 500 m od mjesta proizvodnje uništeno je ili ispitano u skladu s planom uzorkovanja kojim je s 99-postotnom pouzdanošću moguće potvrditi da je razina prisutnosti određenog organizma u tom određenom bilju ispod 0,1 %.
                           
                        
            
                  3.
               
               
                  Ako se navode informacije iz točke 2. podtočke (c) ili točke 2. podtočke (d), u potvrdi je potrebno navesti i informaciju da je ispunjena jedna od sljedećih točaka:
                  
                              (a)
                           
                           
                              određeno bilje izravno potječe od matičnih biljaka koje su uzgojene pod uvjetima koji su u skladu s točkom 2. podtočkom (a) ili točkom 2. podtočkom (b) ili točkom 2. podtočkom (c);
                           
                        
                              (b)
                           
                           
                              određeno bilje izravno potječe od matičnih biljaka koje su podvrgnute prethodnom pojedinačnom ispitivanju koje potvrđuje da nisu zaražene određenim organizmom;
                           
                        
                              (c)
                           
                           
                              određeno bilje ispitano je u skladu planom uzorkovanja kojim je s 99-postotnom pouzdanošću moguće potvrditi da je razina prisutnosti određenog organizma u tom određenom bilju ispod 0,1 %.
                           
                        
            
                  4.
               
               
                  Ako se navode informacije iz točke 2. podtočke (b), u potvrdi je u rubrici „Mjesto podrijetla” potrebno navesti naziv nezaraženog područja.
               
            ODJELJAK II.
      
         Inspekcijski pregled
      
      Određeno bilje uneseno u Uniju koje prati fitosanitarna potvrda u skladu s odjeljkom I. strogo se inspekcijski pregledava i, prema potrebi, ispituje na prisutnost određenog organizma na mjestu ulaska ili na mjestu odredišta, utvrđenim u skladu s Direktivom Komisije 2004/103/EZ (3).
      Ako je određeno bilje uneseno u Uniju preko države članice koja nije država članica odredišta tog bilja, nadležno službeno tijelo države članice ulaska o tome obavješćuje nadležno službeno tijelo države članice odredišta.
      
         (1)  Zahtjevi za uspostavljanje područja bez štetočina. ISPM br. 4. (1995.), Rim, IPPC, FAO 2016.
      
         (2)  Zahtjevi za uspostavljanje nezaraženih mjesta ili nezaraženih terena proizvodnje. ISPM br. 10 (1999.), Rim, IPPC, FAO 2016.
      
         (3)  Direktiva Komisije 2004/103/EZ od 7. listopada 2004. o provjerama identiteta i zdravstvenog stanja bilja, biljnih proizvoda ili drugih nadziranih predmeta navedenih u dijelu B Priloga V. Direktivi Vijeća 2000/29/EZ, koji se mogu obavljati na mjestu koje nije točka ulaza u Zajednicu ili na mjestu u blizini te o navođenju uvjeta koji se odnose na te preglede (SL L 313, 12.10.2004., str. 16.).
   
   
      PRILOG II.
      
         Zahtjevi za premještanje unutar Unije, kako je navedeno u članku 3.
      
      
                  1.
               
               
                  Određeno bilje podrijetlom iz Unije može se premještati unutar Unije samo ako ga prati biljna putovnica pripremljena i izdana u skladu s Direktivom Komisije 92/105/EEZ (1) i ako udovoljava zahtjevima iz točke 2.
               
            
                  2.
               
               
                  Određeno bilje ispunjava jednu od sljedećih točaka:
                  
                              (a)
                           
                           
                              određeno bilje cijeli je svoj životni ciklus raslo u državi članici u kojoj nije poznato da se određeni organizam pojavljuje;
                           
                        
                              (b)
                           
                           
                              određeno bilje cijeli je svoj životni ciklus raslo u zaštićenom području, koje je u pogledu određenog organizma priznato u skladu s člankom 2. stavkom 1. točkom (h) Direktive 2000/29/EZ;
                           
                        
                              (c)
                           
                           
                              određeno bilje cijeli je svoj životni ciklus raslo u nezaraženom području, koje je u pogledu određenog organizma utvrdilo nadležno službeno tijelo države članice u skladu s FAO ISPM br. 4 (2);
                           
                        
                              (d)
                           
                           
                              određeno bilje proizvedeno je na nezaraženom mjestu ili nezaraženom terenu proizvodnje, koje je u pogledu određenog organizma utvrdilo nadležno službeno tijelo države članice podrijetla u skladu s FAO ISPM br. 10 (3). Određeno bilje uzgojeno je u strukturi sa stupnjem izolacije i zaštite od vanjskog okoliša kojom se učinkovito isključuje određeni organizam. Na tom je mjestu određeno bilje bilo službeno inspekcijski pregledano dvaput u najprikladnije vrijeme za otkrivanje simptoma zaraze tijekom posljednjeg potpunog vegetacijskog ciklusa prije premještanja i utvrđeno je da nije zaraženo određenim organizmom.
                              To je mjesto ili teren proizvodnje okruženo područjem s polumjerom od najmanje 100 m za koji je ispunjen jedan od sljedećih uvjeta:
                              
                                          i.
                                       
                                       
                                          službeni inspekcijski pregledi provedeni su dvaput u najprikladnije vrijeme za otkrivanje simptoma zaraze tijekom posljednjeg potpunog vegetacijskog ciklusa prije premještanja i sve bilje koje je pokazivalo simptome zaraze otkriveno tijekom tih inspekcijskih pregleda odmah je uništeno;
                                       
                                    
                                          ii.
                                       
                                       
                                          sve određeno bilje odmah je uništeno;
                                       
                                    
                                          iii.
                                       
                                       
                                          svaki primjerak određenog bilja redovito je ispitan u najprikladnije vrijeme i utvrđeno je da nije zaraženo određenim organizmom;
                                       
                                    
                        
                              (e)
                           
                           
                              određeno bilje proizvedeno je na nezaraženom mjestu proizvodnje, koje je u pogledu određenog organizma utvrdilo nadležno službeno tijelo države članice podrijetla u skladu s FAO ISPM br. 10. Na tom je mjestu određeno bilje bilo službeno inspekcijski pregledano, uzorkovano i ispitano dvaput u najprikladnije vrijeme tijekom posljednjeg potpunog vegetacijskog ciklusa prije premještanja i utvrđeno je da nije zaraženo određenim organizmom.
                              To je mjesto proizvodnje okruženo područjem s polumjerom od 500 m (dalje u tekstu „okolno područje”) za koje je ispunjen jedan od sljedećih uvjeta:
                              
                                          i.
                                       
                                       
                                          službeni inspekcijski pregledi, uzorkovanje i ispitivanje provedeni su u tom cijelom okolnom području dvaput u najprikladnije vrijeme tijekom posljednjeg potpunog vegetacijskog ciklusa prije premještanja. Određeni organizam nije otkriven tijekom službenih inspekcijskih pregleda, uzorkovanja i ispitivanja;
                                       
                                    
                                          ii.
                                       
                                       
                                          sve je određeno bilje unutar okolnog područja odmah uništeno;
                                       
                                    
                                          iii.
                                       
                                       
                                          svaki primjerak određenog bilja unutar okolnog područja redovito je ispitan u najprikladnije vrijeme i utvrđeno je da nije zaraženo određenim organizmom.
                                       
                                    Okolno područje okruženo je područjem širine od 4 km za koje je ispunjen jedan od sljedećih uvjeta:
                              
                                          i.
                                       
                                       
                                          nakon službenih inspekcijskih pregleda, uzorkovanja i ispitivanja provedenih u cijeloj zoni dvaput u najprikladnije vrijeme za otkrivanje simptoma zaraze tijekom posljednjeg potpunog vegetacijskog ciklusa prije premještanja, poduzete su mjere za iskorjenjivanje u svim slučajevima u kojima je određeni organizam identificiran na određenom bilju. Te su se mjere sastojale od trenutačnog uništenja zaraženog određenog bilja;
                                       
                                    
                                          ii.
                                       
                                       
                                          sve je određeno bilje unutar tog područja uništeno;
                                       
                                    
                                          iii.
                                       
                                       
                                          sve određeno bilje unutar tog područja ispitano je u skladu s planom uzorkovanja kojim je s 99-postotnom pouzdanošću moguće potvrditi da je razina prisutnosti određenog organizma u tom određenom bilju ispod 0,1 %.
                                       
                                    
                        
            
                  3.
               
               
                  Ako su ispunjeni zahtjevi iz točke 2. podtočke (d) ili točke 2. podtočke (e), određeno bilje mora ispunjavati i jedan od sljedećih zahtjeva:
                  
                              (a)
                           
                           
                              određeno bilje izravno potječe od matičnih biljaka koje su uzgojene pod uvjetima koji su u skladu s točkom 2. podtočkom (a) ili točkom 2. podtočkom (b) ili točkom 2. podtočkom (c) ili točkom 2. podtočkom (d);
                           
                        
                              (b)
                           
                           
                              određeno bilje izravno potječe od matičnih biljaka koje su podvrgnute prethodnom pojedinačnom ispitivanju koje potvrđuje da nisu zaražene određenim organizmom;
                           
                        
                              (c)
                           
                           
                              određeno bilje ispitano je u skladu planom uzorkovanja kojim je s 99-postotnom pouzdanošću moguće potvrditi da je razina prisutnosti određenog organizma u tom određenom bilju ispod 0,1 %.
                           
                        
            
                  4.
               
               
                  Određeno bilje uneseno u Uniju u skladu s Prilogom I. iz trećih zemalja može se premještati unutar Unije samo ako ga prati biljna putovnica iz točke 1.
               
            
         (1)  Direktiva Komisije 92/105/EEZ od 3. prosinca 1992. o utvrđivanju stupnja standardizacije biljnih putovnica koje se koriste pri premještanju određenog bilja, biljnih proizvoda ili drugih predmeta unutar Zajednice i o utvrđivanju detaljnih postupaka u vezi s izdavanjem takvih biljnih putovnica te uvjeti i detaljni postupci njihove zamjene (SL L 4, 8.1.1993., str. 22.).
      
         (2)  Zahtjevi za uspostavljanje područja bez štetočina. ISPM br. 4. (1995.), Rim, IPPC, FAO 2016.
      
         (3)  Zahtjevi za uspostavljanje nezaraženih mjesta ili nezaraženih terena proizvodnje. ISPM br. 10 (1999.), Rim, IPPC, FAO 2016.